Detroitská COBO Hall je odo dneška dejiskom najvýznamnejšieho autosalónu v USA. V rozsiahlych a často sa meniacich expozíciách (počas prvých dní, ktoré nie sú ešte určené verejnosti) sa predstavuje tridsiatka svetových noviniek. Vybrali sme pre vás niekoľko najzaujímavejších. S ďalšími vás budeme zoznamovať postupne.
Toyota Supra: čakanie sa vyplatilo!
Sám veľký šéf firmy Akio Toyoda predstavil krásny, nový, čistokrvný športiak s pohonom zadných kolies. Osem stupňový automat, 500 Nm, 250 kW a stovka za 4,3 s sú na papieri zárukou absolútneho pôžitku z maximálne dynamickej jazdy. Ďalšie tromfy: krátky rázvor a široký rozchod kolies, rozloženie hmotnosti 50:50 a poctivé, tvrdé testy na Nűrburgringu a v jeho okolí. Mimochodom, vyrábať sa bude kúsok od nás, v rakúskom meste Graz.
Ford Shelby GT500: nadopovaný Mustang.
Najpotentnejší sériový Mustang bude aj na bežných cestách poháňať gigantický prepĺňaný osemvalec 5,2 l (veď je to Amerika!) s výkonom vyše 700 koní (znie to lepšie, než 515 kW, však). Samozrejme, poskytnúť takýto výkon a zvládnuť ho musí top technika, napr. hnacie hriadele z karbónových vlákien, či super rýchla dvojspojková 7- stupňová prevodovka. Dôkladné naladenie podvozka určite vyvráti mýty, že americké autá dobre jazdia iba štýlom "rovno – kolmo doprava – rovno – kolmo doľava"…
Subaru STI S209: Američanom áno, nám nie!
Ďalší superlatív z Detroitu: najsilnejšie STI doteraz disponuje výkonom 251 kW, ktorý mu dodáva prepĺňaný štvorvalcový boxer (akože inak!) s vylepšeným turbom, chladením a všeličím iným. Stály pohon všetkých kolies je pri tejto značke povinnosťou, poteší manuálna 6- stupňová prevodovka (okruh zákazníkov v USA sa okamžite zužuje) s kratšími prevodovými pomermi aj samosvorné diferenciály na oboch nápravách. Maximálnym výkonom je prispôsobený aj zvyšok vozidla. Na svet – a ako sme už uviedli do USA – má prísť len okolo 200 kusov s možnosťou výberu z dvoch farebných kombinácií.
Cadillac XT6: menší, no stále veľký
Automobily tejto zámorskej prémiovej značky sa s určitými prestávkami vždy objavia aj u nás. Kým obrovský Escalade vzbudzuje svojim rozmermi takmer hrôzu, nový XT6 je umiernenejší aj vo veľkosti aj výzorom. Novinka má byť pokračovateľom tradície značky ako synonyma najvyššieho luxusu. Dĺžka vyše 5 m naznačuje, že ani s priestorom problém nebude. Americkú tradíciu neporuší ani 3,6 l benzínový šesťvalec (229 kW, 373 Nm) s odpojovaním dvoch valcov v režime nízkej záťaže. Na tohtoročnom Detroitskom autosalóne patril medzi najdôležitejšie premiéry.
KIA Telluride: najväčšia KIA je tu!
Detroitský autosalón bol miestom premiéry aj dlho očakávaného veľkého SUV značky KIA. Vkusu a požiadavkám amerického trhu je prispôsobené všetko. Od vertikálne situovaných svetiel na mohutnom čele, cez luxusný interiér z kvalitných materiálov a kvantom priestoru, dotykový displej s uhlopriečkou až 10,2", až po benzínový motor 3,8 GDI (214 kW, 355 Nm) využívajúci Atkinsonov cyklus s 8- stupňovým automatom. V základnom móde poháňa predné kolesá, k dispozícii bude aj štvorkolka. Nový model sa bude vyrábať v USA (West Point). Či príde do Európy? To keby sme vedeli…
Dalibor Klíma, foto: archív